D. Čaplovič, poslanec: (2005-09-28):
Prvú interpeláciu mám na ministra školstva Slovenskej republiky Martina Fronca. V zmysle § 129 rokovacieho poriadku Národnej rady ho interpelujem vo veci vážnej situácie v súvislosti s vyučovaním etiky a náboženstva na Základnej škole v Kluknave, okrese Spišská Nová Ves. Na Základnej škole v Kluknave sú v menšinovom postavení žiaci navštevujúci povinnú voliteľnú etiku v alternácii s vyučovaním povinne voliteľného predmetu náboženstvo. Ide konkrétne o 5 žiakov, ktorí sú nútení navštevovať etiku o 7.15 hodine, teda pred hlavným vyučovacím procesom, do ktorého patria aj povinné voliteľné predmety. Traja žiaci sú z Kluknavy a dvaja žiaci sú zo Štefanskej Huty a títo musia dochádzať ešte pred začatím hlavného vyučovacieho procesu. Zo Štefanskej Huty je veľmi problematické autobusové spojenie v tomto čase. Dieťa musí stávať veľmi skoro, aby stihlo hodinu pred vyučovaním, zahájením vyučovacieho procesu o 8.00 hodine, to znamená, o 7.15 hodine začína táto hodina mimo hlavného vyučovacieho procesu. Oproti iným žiakom to považujem za diskriminačné, najmä ak deti navštevujúce náboženstvo majú povinnú hodinu počas vyučovania v predpoludňajších hodinách. Počas tejto hodiny však žiaci navštevujúci náboženstvo sú na chodbe a to nepriaznivo vplýva na ich psychiku. Za neakceptovateľné považujem aj skutočnosť, že v tomto prípade na náboženstvo majú na škole až troch učiteľov, resp. katechétov a pre etiku nemajú ani jedného učiteľa. Súčasne tento stav vyvoláva nerovnosť príležitostí pre žiakov školy a možno aj skrytý nátlak v tom, aby všetci žiaci navštevovali náboženstvo. Na uvedené skutočnosti som bol upozornený Jozefom Kamenickým, občanom Kluknavy. Menovaný ma už raz  na danú skutočnosť, konkrétne pred rokom, upozornil. A na váš podnet, vážený pán minister, boli prijaté na škole opatrenia, aby nedochádzalo k uvedenej diskriminácii, za čo v podstate ďakujem. Ale napriek tomu v novom školskom roku v tejto tradícii táto škola pokračuje. Teraz sa to vrátilo do starých koľají. Vážený pán minister, verím, že podniknete kroky v zmysle zákona na odstránenie uvedenej skrivodlivosti na Základnej škole v Kluknave. Druhá interpelácia je na ministra kultúry Slovenskej republiky Františka Tótha. Tiež v zmysle § 129 rokovacieho poriadku interpelujem pána ministra, vo veci riešenia záchrany pamätnej izby zakladateľovi slovenského technického vysokého školstva prof. Ing. Jurajovi Hroncovi v Gočove, okrese Rožňava. Prof. Ing. Juraj Hronec, akademik a člen mnohých významných medzinárodných vedeckých spoločností a inštitúcií, matematik a pedagóg, zakladateľ slovenského technického vysokého školstva, sa narodil v roku 1881. A budúci rok si pripomenieme 125. výročie jeho narodenia. Dlhé roky bol predsedom Matice slovenskej, konkrétne v rokoch 1945 až 1954, t. j. až do jej zrušenia, zrušenia najmä jej spolkovej činnosti, a podľa vtedajšieho totalitného hodnotenia nositeľky nacionalistických a kresťanských tradícií. Bol predsedom Umeleckej a vedeckej rady Slovenského múzea, neskôr Slovenského národného múzea. Do dejín slovenskej vedy a kultúry, do dejín našej vzdelanosti sa trvalo zapísal ako spoluzakladateľ Slovenskej vysokej školy technickej, ďalej, Prírodovedeckej a Pedagogickej fakulty Univerzity Komenského, ďalej, Vysokej školy obchodnej v Bratislave, teraz už Ekonomickej univerzity, a Vysokej školy poľnohospodárskeho a lesného inžinierstva v Košiciach, ktorá sa neskôr presunula do Nitry. A je to dnešná Poľnohospodárska univerzita. Vážený pán minister, prof. Ing. Juraj Hronec patrí medzi prvoradé slovenské, vedecké a kultúrne osobnosti. Jeho pamätná izba rok čo rok chátra, a to aj napriek úsiliu starostu obce a občanov tejto obce, resp. rozličných občianskych združení vedených snahou ju zachrániť. Napokon zástupcovia obce sa obrátili so žiadosťou, žiaľ, doteraz neúspešne, o grant z národného projektu „Obnovme si svoj dom“ na Ministerstve kultúry Slovenskej republiky, konkrétne v tomto i v minulom roku. Požadovali, pretože obec dala do toho isté finančné zdroje, len 0,5 mil. Sk na dokončenie, resp. ukončenie rekonštrukcie tohto pamätného domu, ktorý sa viaže na významnú slovenskú osobnosť kultúry, školstva a vedy. Žiaľ, ich zdôvodnenie, argumentácia nebola akceptovaná. Z uvedeného dôvodu vás, vážený pán minister, interpelujem vo veci hľadania možností poskytnutia finančných zdrojov pre záchranu spomínanej pamätnej izby zakladateľovi slovenského technického vysokého školstva, dlhoročnému predsedovi Matice slovenskej a kultúrnemu a rozhľadenému pedagógovi a matematikovi svetového mena tak, aby sme dokázali, že si ctíme osobnosti celoslovenského a svetového formátu a patríme ku kultúrnym národom štátu. Tretia interpelácia je na ministra zahraničných vecí Slovenskej republiky pána Eduarda Kukana. Tiež v zmysle § 129 rokovacieho poriadku Národnej rady ho interpelujem, vo veci ohrozenia rozhlasového vysielania pre Slovákov v Maďarsku, resp. slovenského národnostného vysielania prostredníctvom národnostných relácií maďarského verejnoprávneho rozhlasu. Maďarský rozhlas konkrétne vysielanie národnostných relácií vrátane pre slovenskú menšinu uskutočňuje na východných normách ultrakrátkych vĺn (tzv. OIRT). Nie je to najlepšie riešenie, lebo starší ľudia vlastnia staršie prijímače so strednými vlnami. Napriek tomu sa to akceptuje a napokon, chvalabohu sa vysielalo doteraz. Maďarský rozhlas však vlastní tieto frekvencie už iba v tomto roku a vie sa o tom 10 rokov. To v konečnom dôsledku znamená, že slovenské vysielanie a všetky národnostné vysielania, tých je 13, čoskoro zostanú bez frekvencie. V tejto veci vystúpila aj Celoštátna slovenská samospráva, avšak v danej veci sa nič pozitívne nekoná. Dokonca Ján Fuzik ako predseda slovenskej samosprávy sa obrátil v danej veci na predsedu ORTT, Celoštátnej spoločnosti pre rozhlas a televíziu, ktorá disponuje frekvenciami. List podpísali všetci predsedovia menšinových samospráv. V tomto mesiaci sa mali stretnúť predstavitelia ORTT, vedenia verejnoprávneho rozhlasu a predsedovia menšinových samospráv. Žiaľ, nič sa doteraz nekonalo. Dokonca dočasný predseda, bývalý podpredseda rozhlasu János Hollós sa vraj vyslovil na zasadnutí vedenia rozhlasu, že posunie zdochnutého koňa pred ORTT. Ak chápal, že tým zdochnutým koňom sú národnostné relácie, tak chcel povedať, že nakoľko ORTT nemá frekvencie, aj tak si s tým problémom neporadí. Deje sa tak napriek tomu, že zákon jasne hovorí o tom, že maďarský verejnoprávny rozhlas v Budapešti je povinný zabezpečiť národnostné vysielanie, a to dokonca v rozsahu, v akom sa vysielalo v dobe zrodu zákona, teda pre slovenské vysielanie to znamená denne dve hodiny. Vážený pán minister, interpelujem vás v danej veci preto, že pod vaším rezortom pracuje Zmiešaná slovensko-maďarská komisia pre problematiku národnostných menšín, konkrétne jej slovenská časť, ktorá sa zaoberá plnením dvojstrannej medzištátnej Zmluvy medzi Slovenskou republikou a Maďarskou republikou o dobrých susedských vzťahoch a spolupráci z roku 1995. Týka sa to aj zabezpečenia základných občianskych práv pre slovenskú národnostnú menšinu v Maďarsku a maďarskú národnostnú menšinu na Slovensku. Dokonca jeden z bodov, ktoré v minulosti predložila táto komisia, je aj problematika zabezpečenia slovenského vysielania v rámci národnostných relácií v maďarskom verejnoprávnom rozhlase.  Táto požiadavka, podobne ako aj ďalšie, napr. pokiaľ ide o pamätnú tabuľu venovanú Jánovi Kollárovi v Budapešti, sa dlhodobo z druhej zmluvnej strany neplnia. A aj tak v súčasnosti je doslovne ohrozené vysielanie pre slovenskú národnostnú menšinu v Maďarsku. Kým Slovenská republika si napr. aj v tejto oblasti plní štandardne svoje povinnosti vo vysielaní prostredníctvom okruhu Patria v Slovenskom rozhlase, maďarská strana sa nespráva zodpovedne. Z uvedeného dôvodu vás, vážený pán minister, interpelujem a žiadam podniknúť kroky na zabezpečenie európskeho štandardu a plnenia medzištátnej zmluvy z roku 1995, konkrétne v oblasti národnostného vysielania v maďarskom verejnoprávnom rozhlase, pre slovenskú, t. j. príbuzenskú, národnostnú menšinu v Maďarskej republike. Ďakujem.